Πρόταση ΟΔΗΓΙΑΣ ΤΟΥ ΣΥΜΒΟΥΛΙΟΥ για την τροποποίηση της οδηγίας 77/388/EΟΚ όσον αφορά τον φόρο προστιθέμενης αξίας επί των υπηρεσιών που παρέχονται στον ταχυδρομικό τομέα

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Γενικο πλαισιο

Στη δεκαετία του '70 που εκδόθηκε η έκτη οδηγία για το φόρο προστιθέμενης αξίας [1], στον ταχυδρομικό τομέα επικρατούσε μονοπωλιακή κατάσταση, ενώ παράλληλα το φάσμα των προσφερόμενων υπηρεσιών ήταν περιορισμένο και απουσίαζε πλήρως ο ανταγωνισμός. Το φορολογικό σύστημα που υιοθετήθηκε τότε, και το οποίο προέβλεπε την απαλλαγή των υπηρεσιών που παρείχαν οι δημόσιες ταχυδρομικές υπηρεσίες, ήταν προσαρμοσμένο στην κατάσταση αυτή.

[1] Έκτη οδηγία του Συμβουλίου (77/388/ΕΟΚ) της 17ης Μαΐου 1977 περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών - Κοινό σύστημα φόρου προστιθέμενης αξίας: ομοιόμορφη φορολογική βάση, ΕΕ L 145, 13.6.1977, σ.1, όπως τροποποιήθηκε τελευταία από την οδηγία 2002/92/ΕΚ. ΕΕ L 331, 7.12.2002, σ. 27.

Σε ορισμένα κράτη μέλη, οι δημόσιες ταχυδρομικές υπηρεσίες εξακολουθούν να μην εμπίπτουν στο πεδίο εφαρμογής του φόρου προστιθέμενης αξίας (ΦΠΑ), διότι θεωρείται ότι παρέχονται από δημόσια αρχή, κατά την έννοια του άρθρου 4 παράγραφος 5 της έκτης οδηγίας.

Σε άλλα κράτη μέλη, εφαρμόζεται το άρθρο 13 σημείο Α παράγραφος 1 στοιχείο α), το οποίο απαλλάσσει:

Τις παροχές υπηρεσιών και τις παρεπόμενες προς τις παροχές αυτές παραδόσεις αγαθών, οι οποίες πραγματοποιούνται από τις δημόσιες ταχυδρομικές υπηρεσίες, εξαιρέσει της μεταφοράς προσώπων και των τηλεπικοινωνιών.

Επίσης, το άρθρο 13 σημείο Β στοιχείο ε) απαλλάσσει:

Τις παραδόσεις, στην ονομαστική τους αξία, γραμματοσήμων, ισχυόντων στο εσωτερικό της χώρας, χαρτοσήμων και λοιπών παρομοίων αξιών.

Η απαλλαγή των ταχυδρομικών υπηρεσιών δεν καλύπτει παρόμοιες υπηρεσίες που παρέχονται από άλλους φορείς, όπως οι σιδηρόδρομοι, οι αεροπορικές εταιρείες και άλλοι μεταφορείς. Ωστόσο, οι παραδόσεις γραμματοσήμων σ´αυτό το πλαίσιο απαλλάσσονται, ανεξάρτητα από το ποιος τα πωλεί.

Οπωσδήποτε, επικρατεί κάποια σύγχυση στην Κοινότητα όσον αφορά την ορθή ερμηνεία αυτής της απαλλαγής. Για παράδειγμα, τουλάχιστον δύο κράτη μέλη θεωρούν ότι δεν ισχύει όταν οι δημόσιες ταχυδρομικές υπηρεσίες παρέχονται από εταιρεία περιορισμένης ευθύνης.

2. Στρεβλωσεις του ανταγωνισμου απο τισ απαλλαγεσ

Απαλλαγή δεν σημαίνει ότι δεν καταβάλλεται φόρος. Σημαίνει απλώς ότι δεν επιβάλλεται φόρος επί της προστιθέμενης αξίας μιας συγκεκριμένης παράδοσης. Αυτό όμως σημαίνει επίσης ότι ο ΦΠΑ που επιβάλλεται στο σχετικό κόστος δεν εκπίπτει. Αυτό προκαλεί αναπόφευκτα στρέβλωση. Η κατάσταση αυτή οφείλεται στο αποτέλεσμα της απαλλαγής από τον κανονικά διαφανή ΦΠΑ σε μία σειρά παραδόσεων, και στα αποτελέσματα του "κρυφού" ΦΠΑ που προκύπτει (συχνά γνωστό ως αλυσιδωτό φαινόμενο).

Υπό κανονικές συνθήκες, κάθε φορολογούμενος σε αλυσίδα συναλλαγών χρεώνει τον ΦΠΑ και εκπίπτει τον ΦΠΑ που έχει χρεωθεί. Κατ´αυτό τον τρόπο, ο φόρος κινείται κατά μήκος της αλυσίδας έως ότου φτάσει στον τελικό καταναλωτή ο οποίος δεν μπορεί να τον εκπέσει. Όταν, μέσα στην αλυσίδα, υπάρχει εταιρεία που πραγματοποιεί παραδόσεις που απαλλάσσονται από τον ΦΠΑ, δεν μπορεί να εκπέσει τον ΦΠΑ που έχει χρεωθεί. Αυτός ο ΦΠΑ αποτελεί κόστος που ενυπάρχει στις πωλήσεις του και εμφανίζεται στις δικές του τιμές πώλησης (ως "κρυφός" ΦΠΑ). Το αποτέλεσμα είναι οι τιμές του να είναι ελαφρώς χαμηλότερες απ´ό,τι θα ήταν εάν χρέωνε τον ΦΠΑ στις πωλήσεις του, διότι ο κρυφός ΦΠΑ δεν περιλαμβάνει αυτή την προστιθέμενη αξία της επιχείρησης. Πρόκειται για τον ΦΠΑ επί του κόστους, και όχι για τον ΦΠΑ επί των πωλήσεων.

Όταν το πρόσωπο πραγματοποιεί απαλλασσόμενη παράδοση σε τελικούς καταναλωτές, αυτοί τυγχάνουν μειωμένης τιμής, διότι η προστιθέμενη από αυτό τον προμηθευτή αξία δεν φορολογείται. Βέβαια, επειδή η απαλλασσόμενη εταιρεία δεν μπορεί να εκπέσει τον φόρο, ο πελάτης καταβάλλει κρυφό φόρο επί των δαπανών του προμηθευτή. Ωστόσο, όταν μία φορολογούμενη εταιρεία αποτελεί τον καταναλωτή απαλλασσόμενης προμήθειας, επιβαρύνεται με δαπάνες από την απαλλασσόμενη εταιρεία, που περιλαμβάνουν τον κρυφό ΦΠΑ τον οποίο δεν μπορεί να εκπέσει. Το αποτέλεσμα είναι να αυξάνεται το κόστος για τις φορολογούμενες εταιρείες. Όταν η φορολογούμενη αυτή εταιρεία εφαρμόζει τον ΦΠΑ στις δικές της πωλήσεις, ο υπολογισμός της προστιθέμενης αξίας περιλαμβάνει τον κρυφό ΦΠΑ στη φορολογική βάση. Κατά συνέπεια, ο τελικός καταναλωτής θα πληρώσει μεγαλύτερο φόρο, εφόσον θα πληρώσει ΦΠΑ επί του κρυφού ΦΠΑ.

3. Στρεβλωση στον ταχυδρομικο τομεα

Στις ταχυδρομικές υπηρεσίες, η υφιστάμενη απαλλαγή προκαλεί στρέβλωση μεταξύ παρόμοιων υπηρεσιών που παρέχονται από τον δημόσιο φορέα και τον ιδιωτικό φορέα, δεδομένου ότι μόνο οι υπηρεσίες του δημόσιου τομέα απαλλάσσονται. Οι τιμές του δημόσιου φορέα θα είναι ευνοϊκότερες όταν οι ταχυδρομικές υπηρεσίες παρέχονται σε πρόσωπα που δεν έχουν δικαίωμα έκπτωσης (π.χ. ιδιώτες, τράπεζες, ασφαλιστικές εταιρείες, φιλανθρωπικά ιδρύματα κ.τ.λ.). Αυτοί οι καταναλωτές δεν μπορούν να ανακτήσουν όλο τον ΦΠΑ που τους έχει επιβληθεί, οπότε προς το παρόν τους συμφέρει να αγοράσουν αυτές τις υπηρεσίες από φορέα παροχής υπηρεσιών που απαλλάσσεται από τον ΦΠΑ, διότι η τιμή θα είναι χαμηλότερη παρά τον κρυφό φόρο. Από την άλλη, οι εταιρείες που μπορούν να εκπέσουν τον ΦΠΑ θα προτιμήσουν τις τιμές ενός φορολογούμενου φορέα παροχής υπηρεσιών (ιδιωτικού φορέα) που θα τους χρεώσει τον ΦΠΑ τον οποίο εν συνεχεία θα εκπέσουν. Αυτές οι εταιρείες που σήμερα αντιπροσωπεύουν πάνω από το 60% του κύκλου εργασιών των δημόσιων ταχυδρομικών φορέων για ταχυδρομικές υπηρεσίες στην Ευρωπαϊκή Κοινότητα, θα προτιμήσουν να αποταθούν σε φορέα που εφαρμόζει τον ΦΠΑ, διότι δεν θα υπάρχει κρυφός φόρος οπότε, παρόλο που η τιμή μαζί με το ΦΠΑ θα είναι υψηλότερη, με την έκπτωση του ΦΠΑ η πραγματική τιμή που καταβάλλεται είναι χαμηλότερη. Η σημερινή απαλλαγή έχει ως συνέπεια οι δημόσιοι και ιδιωτικοί φορείς να μην είναι σε θέση να αντιμετωπίσουν αποτελεσματικά τον ανταγωνισμό σε όλες τις αγορές. Επίσης, δεδομένου ότι ένα μεγάλο μέρος του τομέα εξακολουθεί να προορίζεται για τους δημόσιους φορείς, η επίπτωση του κρυφού ΦΠΑ είναι πολύ μεγάλη.

Δεδομένου ότι οι δημόσιες ταχυδρομικές υπηρεσίες λειτουργούν σήμερα σε αγορές όπου υπάρχει ανταγωνισμός, το γεγονός ότι η απαλλαγή του ΦΠΑ περιορίζεται αποκλειστικά στο δημόσιο τομέα αναπόφευκτα στρεβλώνει αυτό τον ανταγωνισμό. Η κατάσταση αυτή, που δικαιολογείται ολοένα και πιο δύσκολα, προκαλεί τακτικά καταγγελίες εκ μέρους των δημόσιων και ιδιωτικών φορέων. Η δε αύξηση της ελευθέρωσης του τομέα αυξάνει τις περιπτώσεις στρέβλωσης.

Το παρόν σύστημα περιπλέκει επίσης τις εσωτερικές εμπορικές σχέσεις στο πλαίσιο των ομάδων που βασίζονται σε δημόσιο φορέα, των οποίων οι ανεξάρτητες θυγατρικές (π.χ. εταιρεία μεταφορών) συνήθως υπόκεινται στο κανονικό καθεστώς ΦΠΑ, οπότε χρεώνουν και εκπίπτουν το ΦΠΑ. Όταν μία θυγατρική παρέχει υπηρεσία στον δημόσιο φορέα, ο τιμολογημένος ΦΠΑ δεν μπορεί να ανακτηθεί από τον δημόσιο φορέα, οπότε αντιπροσωπεύει δαπάνη γι´αυτόν. Αντίθετα, όταν ο δημόσιος φορέας παρέχει υπηρεσία στη θυγατρική του, η υπηρεσία απαλλάσσεται, αλλά περιλαμβάνει κρυφό ΦΠΑ. Κατ´αυτό τον τρόπο, ο ΦΠΑ που κανονικά πρέπει να περάσει από τους διάφορους φορείς στον τελικό καταναλωτή σταματάει μέσα στο σύστημα και προκαλεί μεγαλύτερο κόστος στην επιχείρηση και τον καταναλωτή.

Στο πλαίσιο της πλήρους ή μερικής ιδιωτικοποίησης των ταχυδρομικών φορέων τους, ορισμένες χώρες φορολογούν ήδη τον ταχυδρομικό φορέα, και αυτό προκαλεί με τη σειρά του προβλήματα όσον αφορά τις σχέσεις με τους ταχυδρομικούς φορείς σε άλλες χώρες στις οποίες ο δημόσιος φορέας εξακολουθεί να απαλλάσσεται.

Όλα αυτά τα προβλήματα δείχνουν ότι η αρχή της ουδετερότητας στην οποία βασίζεται το κοινό σύστημα ΦΠΑ δεν τηρείται πλέον σ´αυτό τον τομέα. Σκοπός της παρούσας πρότασης είναι, επομένως, να τροποποιηθεί η έκτη οδηγία, ούτως ώστε να υπόκεινται στον ΦΠΑ όλες οι υπηρεσίες που παρέχει αυτός ο τομέας. Κατ´αυτό τον τρόπο θα εκσυγχρονισθεί και θα απλουστευθεί ο φόρος με την κατάργηση των στρεβλώσεων, και η εφαρμογή του φόρου στον εν λόγω τομέα θα είναι πιο δίκαιη. Η ενέργεια αυτή συμφωνεί με την ανακοίνωση της Επιτροπής για στρατηγική που αποβλέπει στη βελτίωση της λειτουργίας του συστήματος ΦΠΑ, που δημοσιεύτηκε τον Ιούνιο του 2000 [2].

[2] Στρατηγική που αποβλέπει στη βελτίωση της λειτουργίας του συστήματος ΦΠΑ στο πλαίσιο της εσωτερικής αγοράς, COM(2000) 348 τελικό.

4. Προτεινομενη λυση για την επιλυση των προβληματων που αντιμετωπιζονται

Από καθαρά τεχνικής απόψεως, η καλύτερη και απλούστερη λύση θα ήταν να φορολογούνται όλες οι ταχυδρομικές υπηρεσίες με ενιαίο συντελεστή. Η φορολογία θα παρείχε στους δημόσιους ταχυδρομικούς φορείς το δικαίωμα να εκπίπτουν τον ΦΠΑ επί των αγορών τους, οπότε θα εξέλιπε το σύστημα του κρυφού ΦΠΑ για όλους και θα λύνονταν τα περισσότερα από τα προβλήματα στρέβλωσης που αντιμετωπίζουν οι παρέχοντες υπηρεσίες.

Ωστόσο, η εισαγωγή της πλήρους φορολόγησης με ενιαίο συντελεστή θα μπορούσε να οδηγήσει σε αυξήσεις των τιμών, ιδίως στις ταχυδρομικές υπηρεσίες που παρέχονται στους ιδιώτες. Πρέπει να τονιστεί ότι, επιτρέποντας στους ταχυδρομικούς φορείς να εκπίπτουν τον καταβληθέντα σε προηγούμενο στάδιο φόρο, αυτή η φορολογία θα προκαλέσει αύξηση της τιμής αντίστοιχη με τον κανονικό συντελεστή ΦΠΑ. Ωστόσο, λαμβανομένων υπόψη των περιθωρίων που εφαρμόζουν οι ταχυδρομικοί φορείς και του κανονικού συντελεστή ΦΠΑ στην Κοινότητα, ορισμένες αυξήσεις των τιμών για τον τελικό καταναλωτή είναι πιθανές, εκτός εάν αυτά τα συμπληρωματικά φορολογικά έσοδα χρησιμοποιούνται από τα κράτη μέλη για την αύξηση των ταχυδρομικών επιδοτήσεών τους (είτε στον φορέα είτε στον καταναλωτή). Η πλήρης φορολογία θα είχε επίσης σημαντικές επιπτώσεις σε ορισμένους ευαίσθητους τομείς, όπως τα φιλανθρωπικά ιδρύματα και ο τομέας της υγείας, όπου οι μη εκπίπτουσες δαπάνες θα αυξηθούν.

Ως εκ τούτου, η Επιτροπή αναζήτησε μία λύση που θα καταργήσει τις στρεβλώσεις που προκαλεί η απαλλαγή, και συγχρόνως θα επιτρέπει στα κράτη μέλη να ελαχιστοποιούν τις επιπτώσεις που έχουν οι αυξήσεις των τιμών για τους τελικούς καταναλωτές μέσω του φορολογικού μηχανισμού. Η λύση αυτή συνίσταται στη δυνατότητα εφαρμογής μειωμένου συντελεστή για τις ταχυδρομικές υπηρεσίες που χρησιμοποιούνται από ιδιώτες. Πράγματι ο συνολικός φόρος επί της παραγωγής ενός ταχυδρομικού φορέα με μειωμένο συντελεστή θα είναι πολύ διαφορετικός από το συνολικό φόρο που καταβλήθηκε κατά το προηγούμενο στάδιο με κανονικό συντελεστή επί των εισροών του. (Το πραγματικό αποτέλεσμα θα εξαρτηθεί από τα σχετικά επίπεδα του εφαρμοζόμενου μειωμένου και κανονικού συντελεστή και από το βαθμό της "προστιθέμενης αξίας" που δημιουργεί ο παρέχων στις ταχυδρομικές υπηρεσίες).

Κατά την εφαρμογή μειωμένου συντελεστή, ωστόσο, πρέπει να λαμβάνεται υπόψη ο μοναδικός χαρακτήρας των ταχυδρομικών υπηρεσιών, και ιδίως η δυνατότητα που παρέχεται στους πελάτες να αγοράζουν εκ των προτέρων γραμματόσημα διαφόρων αξιών και να θέτουν τις επιστολές τους σε γραμματοκιβώτια από όπου συλλέγονται, χωρίς καμία επαφή με τον φορέα. Για να επιτευχθεί ο βασικός στόχος της απλούστευσης, είναι απαραίτητο να γίνει ο διαχωρισμός μεταξύ των διαφόρων προϊόντων που υπόκεινται σε διαφορετικούς συντελεστές ΦΠΑ.

Ωστόσο, λόγω της φύσης των ταχυδρομικών υπηρεσιών, έχει διαπιστωθεί ότι είναι τεχνικά αδύνατο ο μειωμένος συντελεστής να προορίζεται αποκλειστικά για τους ιδιώτες. Αντί αυτού, προτείνεται να τεθεί στη διάθεση των κρατών μελών ένας μειωμένος συντελεστής ΦΠΑ που θα μπορούν να εφαρμόζουν στις συνήθεις ταχυδρομικές υπηρεσίες. Σ´αυτές θα περιλαμβάνεται το μεγαλύτερο μέρος του ιδιωτικού ταχυδρομείου, αλλά και ένα μέρος του επιχειρηματικού ταχυδρομείου. Ουσιαστικά, δεν έχει σημασία το γεγονός ότι ο μειωμένος συντελεστής εφαρμόζεται και στις εταιρείες, δεδομένου ότι οι φορολογούμενες επιχειρήσεις μπορούν να εκπέσουν τον ΦΠΑ ανεξάρτητα από τον συντελεστή που εφαρμόζεται, ενώ οι εταιρείες που απαλλάσσονται θα βρεθούν, όπως οι τελικοί καταναλωτές, περίπου στην ίδια θέση που θα βρίσκονταν βάσει των ισχυόντων κανόνων.

Η συνημμένη πρόταση οδηγίας αποσκοπεί επομένως στην τροποποίηση των κανόνων ΦΠΑ που εφαρμόζονται στις δημόσιες ταχυδρομικές υπηρεσίες, θεσπίζοντας γι' αυτές τη γενική φορολόγηση. Ωστόσο, για να ελαχιστοποιηθούν οι επιπτώσεις αυτής της αλλαγής στις τιμές που καταβάλλουν οι τελικοί καταναλωτές, η προτεινόμενη λύση προβλέπει τη δυνατότητα να θεσπιστεί επίσης μειωμένος συντελεστής ΦΠΑ για τις επιστολές και τα μικρά δέματα. Αυτές οι διατάξεις, που περιγράφονται λεπτομερώς στο επόμενο τμήμα του παρόντος εγγράφου, θα επιτρέπουν σε όλες τις εταιρείες αυτού του τομέα να τυγχάνουν δικαιότερης μεταχείρισης, και συγχρόνως θα περιορίσουν στο ελάχιστο τις επιπτώσεις αυτής της τροποποίησης για τους τελικούς καταναλωτές.

Ωστόσο θα πρέπει να τονιστεί ότι η προσέγγιση της φορολόγησης όλων των ταχυδρομικών υπηρεσιών δεν επηρεάζει τη διαδικασία ελευθέρωσης του ταχυδρομικού τομέα, ο οποίος εξακολουθεί να υπόκειται στις διατάξεις της οδηγίας 97/67/ΕΚ της 15ης Δεκεμβρίου 1997 (όπως τροποποιήθηκε) [3]. Η εφαρμογή του ΦΠΑ δεν αποτελεί προϋπόθεση για τη μεγαλύτερη ελευθέρωση του τομέα, αλλά απλώς τη λύση για τα σημερινά προβλήματα που αντιμετωπίζονται σ´αυτή την εν μέρει ελευθερωμένη αγορά.

[3] ΕΕ L 15, 21.1.1998, σ. 14.

5. Περιληψη των προτεινομενων τροποποιησεων

Η πρόταση βασίζεται σε τρία βασικά στοιχεία:

* στην κατάργηση της απαλλαγής για τις δημόσιες ταχυδρομικές υπηρεσίες και τα γραμματόσημα.

* την τροποποίηση των κανόνων για τον τόπο παροχής των υπηρεσιών, ώστε να ενοποιηθεί ο συντελεστής ΦΠΑ για το μεγαλύτερο μέρος του ιδιωτικού ταχυδρομείου.

* τη δυνατότητα εφαρμογής μειωμένου συντελεστή.

Προτείνεται να καταργηθεί η απαλλαγή των ταχυδρομικών υπηρεσιών και των γραμματοσήμων. Γενικά, αυτό σημαίνει ότι όλες οι ταχυδρομικές υπηρεσίες θα υπόκεινται στους κανόνες ΦΠΑ για τις μεταφορές, σύμφωνα με τις διατάξεις των άρθρων 9 παράγραφος 2 στοιχείο β) και 28β σημείο Γ παράγραφος 2 της έκτης οδηγίας ΦΠΑ. Η μεταφορά φορολογείται στο μέτρο που πραγματοποιείται στο έδαφος της Κοινότητας, αλλά η μεταφορά αγαθών με προορισμό τόπο εκτός της Κοινότητας απαλλάσσεται με δικαίωμα έκπτωσης.

Χωρίς άλλη τροποποίηση, η κατάργηση της απαλλαγής θα είχε επομένως ως άμεσο αποτέλεσμα τη δημιουργία δύο τάσεων για τις ταχυδρομικές υπηρεσίες. Το ταχυδρομείο που προορίζεται για το εσωτερικό της Κοινότητας θα υπόκειται σε ενιαίο συντελεστή, ενώ το ταχυδρομείο που προορίζεται για το εξωτερικό της Κοινότητας θα απαλλάσσεται με δικαίωμα έκπτωσης του φόρου. Αυτό θα δημιουργήσει ορισμένα προβλήματα, για παράδειγμα θα πρέπει να υπάρχουν δύο σειρές γραμματοσήμων, και αυτό θα περιπλέκεται ακόμη περισσότερο λόγω του ότι τα γραμματόσημα διατίθενται γενικά σε διάφορες αξίες. Επομένως, για να απλουστευτεί η κατάσταση από αυτή την αλλαγή για τους τελικούς καταναλωτές, και για να απλουστευτούν τα συστήματα ελέγχου, προτείνεται οι συνήθεις ταχυδρομικές υπηρεσίες, δηλαδή όλες οι αποστολές βάρους έως 2kg να υπόκεινται σε ειδικούς κανόνες όσον αφορά τον τόπο παροχής των υπηρεσιών. Προτείνεται όλες αυτές οι αποστολές που προορίζονται για το εξωτερικό της Κοινότητας να αντιμετωπίζονται όπως εάν επρόκειτο για αποστολές στο εσωτερικό της Κοινότητας. Συγχρόνως, προτείνονται τροποποιήσεις των κανόνων εξαγωγής, ώστε να καταργηθεί η απαλλαγή (με δικαίωμα έκπτωσης του φόρου) γι' αυτή την κατηγορία υπηρεσιών. Κατ´αυτό τον τρόπο, θα εφαρμόζεται μόνο ένας συντελεστής, σύμφωνα με τα ανάλογα συστήματα ΦΠΑ που υπάρχουν σ´αυτόν τον τομέα εκτός της Κοινότητας.

Επομένως, κατ´αρχήν, όλες οι βασικές ταχυδρομικές υπηρεσίες που αφορούν αποστολές βάρους έως 2kg θα φορολογούνται με τον κανονικό συντελεστή. Ωστόσο, προτείνεται να μπορούν τα κράτη μέλη να επιλέξουν την εφαρμογή μειωμένου συντελεστή ΦΠΑ σε όλες αυτές τις υπηρεσίες.

Οι μη συνήθεις υπηρεσίες, οι υπηρεσίες που αφορούν ταχυδρομείο χωρίς παραλήπτη και αποστολές βάρους άνω των 2kg θα διέπονται από τους συνήθεις κανόνες ΦΠΑ όσον αφορά τον τόπο παροχής των υπηρεσιών μεταφοράς και δεν θα μπορούν να τύχουν μειωμένου συντελεστή. Το ταχυδρομείο που προορίζεται για το εσωτερικό της Κοινότητας θα υπόκειται σε κανονικό συντελεστή, ενώ το ταχυδρομείο που προορίζεται για το εξωτερικό της Κοινότητας θα απαλλάσσεται με δικαίωμα έκπτωσης.

6. Λεπτομερειες του προτεινομενου συστηματοσ φορολογιασ

6.1. Γενικές διατάξεις

Αν και οι ταχυδρομικές υπηρεσίες περιλαμβάνουν διάφορες δραστηριότητες όπως η συλλογή, η διαλογή, η μεταφορά και η διανομή των ταχυδρομικών αντικειμένων, όσον αφορά τον πελάτη η παρεχόμενη υπηρεσία είναι η μεταφορά αγαθών από έναν τόπο σε άλλο. Ως εκ τούτου, προτείνεται η παροχή ταχυδρομικών υπηρεσιών να αντιμετωπίζεται ως ενιαία παροχή υπηρεσιών μεταφοράς. Οι διάφορες υπηρεσίες υπεργολαβίας όπως η σιδηροδρομική μεταφορά δεν θα επηρεαστούν από αυτά τα μέτρα.

Επίσης προτείνεται τα γραμματόσημα να θεωρούνται ως απόδειξη προκαταβολής, εκτός εάν χρησιμοποιείται ειδικό καθεστώς, οπότε προτείνεται τα γραμματόσημα να μπορούν να εξομοιώνονται με παραδόσεις αγαθών και επομένως να απαλλάσσονται με δικαίωμα έκπτωσης. (Το ειδικό αυτό καθεστώς, σκοπός του οποίου είναι να αποφεύγεται η χρησιμοποίηση πολλών σειρών γραμματοσήμων, αναλύεται περισσότερο παρακάτω).

Τέλος, προτείνεται οι παραδόσεις γραμματοσήμων σε συλλέκτες να θεωρούνται ως παράδοση αγαθών που υπόκεινται σε κανονικό συντελεστή, δεδομένου ότι δεν έχουν καμία σχέση με την παροχή ταχυδρομικών υπηρεσιών. Συνεπώς δεν θα εμπίπτουν στο πεδίο εφαρμογής του καθεστώτος που εφαρμόζεται στους ταχυδρομικούς φορείς και θα εφαρμόζονται οι συνήθεις κανόνες για την παροχή αυτών των υπηρεσιών.

6.2. Ειδικοί κανόνες που αφορούν τον τόπο παροχής υπηρεσιών για το ταχυδρομείο που προορίζεται για τρίτες χώρες

Προτείνεται ο τόπος παροχής υπηρεσιών βασικής μεταφοράς επιστολών και μικρών δεμάτων βάρους μέχρι 2kg να είναι η χώρα αναχώρησης. Κατ´αυτό τον τρόπο θα εκλείψουν τα προβλήματα που οφείλονται στη θέσπιση των συνήθων κανόνων σχετικά με τον τόπο παροχής υπηρεσιών και μεταφοράς, καθώς και τα προβλήματα ελέγχου της γραμματοσήμανσης για τις διασυνοριακές ταχυδρομικές υπηρεσίες, που θα απαλλάσσονται με δικαίωμα έκπτωσης. Επίσης οι φορείς των τρίτων χωρών δεν θα πρέπει να εγγραφούν στα μητρώα ΦΠΑ για να μπορούν να καλύψουν το κοινοτικό σκέλος της ταχυδρομικής μεταφοράς από τρίτη χώρα.

Οι προτεινόμενοι κανόνες σχετικά με τον τόπο παροχής υπηρεσιών θα καλύπτουν όλες τις δραστηριότητες των ταχυδρομικών υπηρεσιών (δηλαδή τη συλλογή, τη διαλογή, τη μεταφορά και τη διανομή) όσον αφορά τα συγκεκριμένα ταχυδρομικά αντικείμενα, αλλά όχι τις δραστηριότητες υπεργολάβου στο πλαίσιο αυτών των υπηρεσιών. Θα καλύπτουν όλα τα συνήθη αντικείμενα που έχουν το δεδομένου βάρος, φέρουν το όνομα και τη διεύθυνση του παραλήπτη. Θα εφαρμόζονται σε όλα τα αντικείμενα αυτού του είδους που μεταφέρονται από οποιοδήποτε μεταφορέα, συμπεριλαμβανομένου του διαφημιστικού ταχυδρομείου με παραλήπτη, των βιβλίων, καταλόγων, εφημερίδων και όλων των μικρών δεμάτων. Αντίθετα, δεν θα καλύπτουν τις παροχές υπηρεσιών από φορέα που συμπληρώνουν τις βασικές ταχυδρομικές υπηρεσίες, όπως το επείγον ταχυδρομείο. Αυτές οι υπηρεσίες εξαιρούνται δεδομένου ότι αποτελούν γενικά υπηρεσίες που παρέχονται σε επιχειρήσεις.

Σε συνδυασμό με τον ειδικό κανόνα που αφορά τον τόπο παροχής υπηρεσιών, προτείνεται να καταργηθεί η απαλλαγή με δικαίωμα έκπτωσης για τη βασική μεταφορά προς τρίτη χώρα, ταχυδρομικών αντικειμένων βάρους μέχρι 2kg με τροποποίηση του άρθρου 15 παράγραφος 13.

Αυτοί οι ειδικοί κανόνες που αφορούν τον τόπο παροχής υπηρεσιών σημαίνουν απλούστευση του καθεστώτος που εφαρμόζεται εξίσου στις εταιρείες και στους πελάτες, και συγκεκριμένα μόνον ένα συντελεστή ΦΠΑ (ο οποίος θα είναι είτε ο κανονικός είτε μειωμένος συντελεστής) για οποιαδήποτε ταχυδρομική αποστολή κάτω από 2kg. Εξάλλου, με τη θέσπιση υψηλού ορίου όσον αφορά το μέγιστο βάρος μειώνεται σημαντικά η πιθανότητα σφάλματος και κατάχρησης.

6.3. Προαιρετικός μειωμένος συντελεστής

Στο πλαίσιο της γενικής φορολογίας με κανονικό συντελεστή, προτείνεται τα κράτη μέλη να έχουν την ευχέρεια να εφαρμόζουν μειωμένο συντελεστή στις συνήθεις ταχυδρομικές αποστολές επιστολών και δεμάτων με παραλήπτη βάρους έως 2kg. Στις αποστολές αυτές περιλαμβάνονται επίσης το διαφημιστικό ταχυδρομείο, τα βιβλία, οι κατάλογοι, οι εφημερίδες κ.λ.π. εφόσον απευθύνονται ονομαστικά σε πρόσωπο. Το διαφημιστικό ταχυδρομείο δεν πληροί επομένως τον όρο. Με ένα υψηλότερο όριο του μειωμένου συντελεστή για τις αποστολές αντικειμένων εως 2kg περιορίζεται η ανάγκη για διάφορες σειρές γραμματοσήμων. Οι ταχυδρομικές υπηρεσίες έχουν ως αντικείμενο ως επί των πλείστον πολύ ελαφρότερες αποστολές. Ο μειωμένος συντελεστής θα εφαρμόζεται μόνον όταν οι ταχυδρομικές υπηρεσίες παρέχονται στον πελάτη. Επομένως δεν θα ισχύει για τα στοιχεία υπεργολαβίας που παρέχονται στους φορείς παροχής ταχυδρομικών υπηρεσιών.

Ο βασικός στόχος του μειωμένου αυτού συντελεστή είναι να διασφαλίσει ότι η κατάργηση της απαλλαγής σ´αυτό τον τομέα δεν θα οδηγήσει σε αυξήσεις των τιμών για τον ιδιώτη. Βέβαια, ο ανάλογος συντελεστής θα είναι διαφορετικός σε κάθε κράτος μέλος, διότι ο κανονικός συντελεστής είναι και αυτός διαφορετικός. Εάν τα κράτη μέλη αποφασίσουν να μην επιλέξουν μειωμένο συντελεστή, τότε θα ισχύει ο κανονικός συντελεστής.

Ο μειωμένος αυτός συντελεστής θα είναι ο ένας από τους δύο που προβλέπονται ήδη σύμφωνα με το άρθρο 12 παράγραφος 3 και θα αφορά μία συμπληρωματική κατηγορία στο παράρτημα Η.

Πολλές εταιρείες θα τύχουν επίσης μειωμένου συντελεστή, δεδομένου ότι είναι αδύνατο να γίνει διάκριση μεταξύ ιδιωτικού και εμπορικού ταχυδρομείου. Για τη μεγάλη πλειοψηφία των εταιρειών που πραγματοποιούν οι ίδιες φορολογήσιμες παραδόσεις, αυτό δεν έχει απολύτως καμία συνέπεια, εφόσον μπορούν να εκπέσουν τον ΦΠΑ που τους επιβάλλεται, ανεξάρτητα από τον συντελεστή. Για τις εταιρείες που απαλλάσσονται από τον ΦΠΑ (τράπεζες, ασφάλειες, σχολεία, φιλανθρωπικά ιδρύματα κ.λ.π.) το αποτέλεσμα θα είναι ίδιο όπως και για τους τελικούς καταναλωτές. Ωστόσο, το διαφημιστικό ταχυδρομείο χωρίς παραλήπτη δεν πρέπει να συγχέεται με το ιδιωτικό ταχυδρομείο και επομένως δεν εμπίπτει στο πεδίο εφαρμογής του μειωμένου συντελεστή.

Σε ορισμένα κράτη μέλη, όλες οι ταχυδρομικές υπηρεσίες φορολογούνται ήδη με τον κανονικό συντελεστή στο πλαίσιο μιας πλήρους ελευθερωμένης αγοράς, ενώ σε άλλα η φορολογία εφαρμόζεται σε μη ειδικές υπηρεσίες, ανεξάρτητα από τον φορέα παροχής της υπηρεσίας. Επομένως, δεν επιθυμούν όλα τα κράτη μέλη να εφαρμόσουν μειωμένο συντελεστή για να περιορίσουν στο ελάχιστο τις επιπτώσεις της επιβολής φορολογίας, δεδομένου ότι οι επιπτώσεις θα ποικίλουν σημαντικά μεταξύ των διαφόρων κρατών.

6.4. Ταχυδρομικές υπηρεσίες για τα δέματα που υπερβαίνουν τα 2kg

Όσον αφορά τις υπηρεσίες που παρέχονται για δέματα άνω των 2kg, προτείνεται να μην υπάρχει μειωμένος συντελεστής, και να εφαρμόζονται οι συνήθεις κανόνες σχετικά με τον τόπο παροχής των υπηρεσιών μεταφοράς (άρθρο 9 παράγραφος 2 στοιχείο β) και 28β σημείο Γ παράγραφος 2)). Αυτό σημαίνει ότι:

* τα αντικείμενα που συλλέγονται και διανέμονται σε κράτος μέλος θα φορολογούνται σ´αυτό το κράτος μέλος.

* τα αντικείμενα που συλλέγονται σε ένα κράτος μέλος και διανέμονται σε άλλο κράτος μέλος θα φορολογούνται στο κράτος μέλος αναχώρησης.

* τα αντικείμενα που συλλέγονται σε ένα κράτος μέλος και διανέμονται εκτός της Κοινότητας θα φορολογούνται στο εν λόγω κράτος μέλος για το τμήμα της μεταφοράς που πραγματοποιείται στην Κοινότητα. Προτείνεται δε η παροχή αυτής της υπηρεσίας να απαλλάσσεται με δικαίωμα έκπτωσης βάσει τροποποιημένου άρθρου 15 παράγραφος 13.

* τα αντικείμενα που συλλέγονται εκτός της Κοινότητας και διανέμονται σε κράτος μέλος εμπίπτουν στο καθεστώς ΦΠΑ των κρατών μελών της Κοινότητας για κάθε τμήμα της μεταφοράς που πραγματοποιείται στο εν λόγω κράτος μέλος. Η παροχή αυτής της υπηρεσίας θα απαλλάσσεται με δικαίωμα έκπτωσης βάσει του άρθρου 14 παράγραφος 1 σημείο i).

6.5. Επεξεργασία των καταληκτικών τελών

Εκτός από τη διανομή αγαθών που συλλέγονται μέσα στο κράτος μέλος, οι δραστηριότητες των σχετικών φορέων περιλαμβάνουν τη διανομή αντικειμένων που συλλέγονται σε άλλο κράτος μέλος ή σε τρίτες χώρες. Ο φορέας που συλλέγει το ταχυδρομείο χρεώνει τον πελάτη για την πλήρη μεταφορά του και διανομή. Αναθέτει δε με υπεργολαβία την υπηρεσία διανομής στον φορέα της άλλης χώρας. Η πληρωμή που καταβάλλεται από τον δεύτερο φορέα ονομάζεται καταληκτικό τέλος. Σ´αυτή την πληρωμή λαμβάνεται υπόψη όλη η υπηρεσία, από τον φορέα που διανέμει το ταχυδρομείο έως τον φορέα που το συλλέγει. Προτείνεται οι υπηρεσίες αυτές να υπόκεινται στην εξής φορολογική μεταχείριση:

Τα διασυνοριακά καταληκτικά τέλη στα οποία μετέχει τρίτη χώρα θα απαλλάσσονται με επιστροφή του φόρου στο προηγούμενο στάδιο, σύμφωνα με το άρθρο 14 παράγραφος 1 σημείο i). Μια άλλη λύση θα ήταν να χρεώνουν οι κοινοτικοί φορείς τον ΦΠΑ που πληροί κατ´αρχήν τους όρους για να τον εκπέσει ο φορέας της τρίτης χώρας. Ωστόσο, πολλοί ταχυδρομικοί φορείς τρίτων χωρών δεν θα μπορούσαν να απαιτήσουν επιστροφή δυνάμει της 13ης οδηγίας, διότι αποτελούν κρατικούς φορείς και όχι υποκείμενους στον φόρο. Επίσης, η 13η οδηγία επιτρέπει στα κράτη μέλη να απορρίπτουν τις αιτήσεις επιστροφής που υποβάλλονται από οντότητες τρίτων χωρών, όταν δεν υπάρχει αμοιβαιότητα μεταξύ των εν λόγω χωρών. Δεδομένου ότι στις ταχυδρομικές δραστηριότητες εμπλέκονται φορείς από όλες σχεδόν τις χώρες του κόσμου, θα ήταν μεγάλη η στρέβλωση όσον αφορά τους όρους επιλεξιμότητας για την επιστροφή.

Όσον αφορά τα ενδοκοινοτικά καταληκτικά τέλη, πρέπει να καθοριστεί ο τόπος όπου ευρίσκονται τα ταχυδρομικά αντικείμενα όταν ο υπεργολάβος αναλαμβάνει τη μεταφορά. Το αποτέλεσμα είναι το ίδιο, αλλά για διάφορους λόγους.

Όταν ο κύριος φορέας Χ, που έχει έδρα στο κράτος μέλος Α, παραδίδει το αντικείμενο στον υπεργολάβο Υ, που έχει έδρα στο κράτος μέλος Β και η παράδοση πραγματοποιείται στο κράτος μέλος Α, ο τόπος παροχής υπηρεσιών θα είναι το κράτος μέλος Α, δυνάμει του άρθρου 28β σημείο Γ παράγραφος 1 και 28β σημείο Γ παράγραφος 2. Αυτό συμβαίνει διότι οι υπηρεσίες του υπεργολάβου αποτελούν ενδοκοινοτική παράδοση, ο δε τόπος παράδοσης είναι ο τόπος αναχώρησης της μεταφοράς. Ο ΦΠΑ οφείλεται επομένως στο κράτος μέλος Α και πρέπει να καταβληθεί από τον φορέα Χ σύμφωνα με το σύστημα αντιστροφής της επιβάρυνσης που προβλέπεται στο άρθρο 21 παράγραφος 1 στοιχείο β.

Όταν ο κύριος φορέας Χ, που έχει έδρα στο κράτος μέλος Α, παραδίδει το αντικείμενο στον υπεργολάβο Υ, που έχει έδρα στο κράτος μέλος Β, και η παράδοση πραγματοποιείται στο κράτος μέλος Β, ο τόπος παροχής υπηρεσιών θα είναι και πάλι το κράτος μέλος Α, δυνάμει του άρθρου 28β σημείο Γ παράγραφος 1 και 28β σημείο Γ παράγραφος 3. Αυτό συμβαίνει διότι οι υπηρεσίες του υπεργολάβου συνδέονται με ενδοκοινοτική παράδοση και ο πελάτης ευρίσκεται σε κράτος μέλος άλλο από το κράτος αναχώρησης της μεταφοράς. Ο ΦΠΑ συνεπώς οφείλεται στο κράτος μέλος Α και πρέπει να καταβληθεί από τον φορέα Χ σύμφωνα με το σύστημα αντιστροφής της επιβάρυνσης που προβλέπεται στο άρθρο 21 παράγραφος 1 στοιχείο β).

Ωστόσο, εάν ο υπεργολάβος Υ είναι εγγεγραμμένος στα μητρώα ΦΠΑ στο άλλο κράτος μέλος Α, τότε και στις δύο παραπάνω περιπτώσεις θα πρέπει να καταβάλει αυτός το φόρο.

6.6. Πληρωμένη ταχυδρομική απάντηση του παραλήπτη

Οι εταιρείες μπορούν να εγγραφούν στον ταχυδρομικό φορέα τους για την παροχή υπηρεσίας απάντησης, η οποία επιτρέπει στον παραλήπτη να απαντήσει μήνυμα δωρεάν. Ως προς τον ΦΠΑ, υπάρχουν δύο είδη πληρωμένης ταχυδρομικής απάντησης. Το πρώτο προτείνεται από τις εταιρείες στους πελάτες τους που ευρίσκονται στην ίδια χώρα με την εταιρεία. Το δεύτερο χρησιμοποιείται στην περίπτωση που η εταιρεία και ο πελάτης ευρίσκονται σε διαφορετικές χώρες.

Στην πρώτη περίπτωση, η κατάσταση είναι απλή. Ο ταχυδρομικός φορέας πληρώνεται από την εταιρεία για την εγγραφή και για κάθε αντικείμενο που της παραδίδεται. Οι δύο αυτές χρεώσεις υπόκεινται στον ΦΠΑ κανονικά και, ενδεχομένως, μπορεί να εφαρμοστεί μειωμένος συντελεστής.

Η δεύτερη περίπτωση είναι πιο πολύπλοκη. Η εταιρεία εγγράφεται στον τοπικό φορέα και καταβάλλει τέλος εγγραφής και ένα ποσό για κάθε αντικείμενο που παραλαμβάνει. Και τα δύο αυτά ποσά υπόκεινται στον ΦΠΑ κανονικά και αποτελούν, ενδεχομένως, αντικείμενο μειωμένου συντελεστή. Ωστόσο, ο αλλοδαπός φορέας θα χρεώσει ένα επιπλέον ποσό στον τοπικό φορέα για τη συλλογή του αντικειμένου. Τα πρόσθετα αυτά έξοδα αποτελούν μέρος των καταληκτικών τελών, και επομένως απαλλάσσονται με δικαίωμα επιστροφής δυνάμει του άρθρου 15 παράγραφος 13, όταν το συλλεγόμενο αντικείμενο προορίζεται για τρίτη χώρα.

Όταν το αντικείμενο συλλέγεται σε ένα κράτος μέλος και αποστέλλεται σε άλλο κράτος μέλος, τότε πρέπει να φορολογηθεί στο κράτος μέλος αναχώρησης σύμφωνα με το άρθρο 28β σημείο Γ παράγραφος 1 και 28β σημείο Γ παράγραφος 2, διότι οι υπηρεσίες του υπεργολάβου συνδέονται με ενδοκοινοτική παροχή υπηρεσίας και ο τόπος παροχής είναι ο τόπος αναχώρησης της μεταφοράς. Επομένως υπόκειται στο σύστημα αντιστροφής της επιβάρυνσης δυνάμει του άρθρου 21 παράγραφος 1 στοιχείο β) στις περιπτώσεις που ο υπεργολάβος δεν είναι εγγεγραμμένος στα μητρώα ΦΠΑ του άλλου κράτους μέλους.

6.7. Ειδικό καθεστώς είσπραξης του φόρου για τους ταχυδρομικούς φορείς

Οι φορείς των κρατών μελών που επιλέγουν το μειωμένο συντελεστή ενδέχεται να πρέπει να εφαρμόσουν τον ΦΠΑ σε τρία επίπεδα (κανονικός συντελεστής, μειωμένος συντελεστής και μηδενικός συντελεστής). Όταν επιλέγεται ο μειωμένος συντελεστής, οι εν λόγω φορείς πρέπει να καταβάλουν τον ΦΠΑ σε δύο επίπεδα. Αυτό σημαίνει ότι πρέπει να διαθέτουν ξεχωριστές σειρές γραμματοσήμων, αν και, χάρη στις προτεινόμενες αλλαγές, όσον αφορά τους κανόνες σχετικά με τον τρόπο παροχής υπηρεσιών και σχετικά με την απαλλαγή του ταχυδρομείου κάτω των 2kg και με τον καθορισμό μειωμένου συντελεστή για τις ίδιες αποστολές στο ίδιο επίπεδο των 2kg, η ανάγκη να υπάρχουν δύο ξεχωριστές σειρές γραμματοσήμων περιορίζεται σημαντικά.

Για να απλουστευτεί η κατάσταση, και για να αποφευχθεί η ύπαρξη διαφόρων κατηγοριών γραμματοσήμων, προτείνεται οι ταχυδρομικοί φορείς να μπορούν να χρησιμοποιούν ένα ειδικό καθεστώς που θα τους επιτρέπει να υπολογίζουν, με μία εναλλακτική μέθοδο, το ποσό του οφειλόμενου ΦΠΑ σύμφωνα με τις ταχυδρομικές τους δραστηριότητες. Ο πελάτης θα έχει, κατ´αυτό τον τρόπο, να αντιμετωπίσει μόνο μία σειρά γραμματοσήμων. Από τις συζητήσεις με διάφορους φορείς, καθίσταται σαφές ότι ορισμένους φορείς δεν θα ενδιέφερε ένα ειδικό καθεστώς, ενώ άλλοι αναγνωρίζουν ότι η ύπαρξη διαφόρων σειρών γραμματοσήμων θα περιέπλεκε χωρίς λόγο το πρόβλημα για τους πελάτες τους, και επομένως οι φορείς αυτοί υποστηρίζουν τη δυνατότητα απλούστευσης. Συγχρόνως, είναι επίσης προφανές ότι τα συστήματα και ο βαθμός τεχνολογίας διαφέρουν σημαντικά μεταξύ των κρατών μελών. Ένα σύστημα που ταιριάζει σε ένα φορέα δεν ταιριάζει οπωσδήποτε και σε άλλον. Συνεπώς, προτείνεται να μπορούν τα κράτη μέλη να σχεδιάζουν το δικό τους ειδικό καθεστώς, που θα είναι προσαρμοσμένο στα συστήματα που ισχύουν στην επικράτειά τους.

Ανεξάρτητα από το ποιο είναι το καθεστώς, κατ´αρχήν θα πρέπει να καθορίζει:

* το τμήμα του ταχυδρομείου για το οποίο ισχύει μειωμένος συντελεστής για τον οφειλόμενο ΦΠΑ

* το τμήμα του ταχυδρομείου για το οποίο ισχύει ο κανονικός συντελεστής για τον οφειλόμενο ΦΠΑ

* το τμήμα του ταχυδρομείου άνω των 2kg, που προορίζεται για μη κοινοτικές χώρες και που απαλλάσσεται από τον ΦΠΑ

* όλα τα ποσά που καταβάλλει ο φορέας στο πλαίσιο του συστήματος αντιστροφής της επιβάρυνσης όσον αφορά τα καταληπτικά τέλη που εισπράττονται από τα άλλα κράτη μέλη (κανονικός συντελεστής)

Αυτό το σύστημα θα πρέπει επίσης να περιλαμβάνει ένα μηχανισμό που θα διασφαλίζει στις επιχειρήσεις τη δυνατότητα έκπτωσης του ΦΠΑ.

Σύμφωνα με αυτή την προσέγγιση, θα μπορεί επίσης να αποφεύγεται η διπλή φορολογία των γραμματοσήμων/ταχυδρομικών υπηρεσιών, εφόσον για παράδειγμα τα γραμματόσημα θεωρούνται αγαθά που υπόκεινται σε μηδενικό δασμό.

Το πλεονέκτημα αυτού του συστήματος είναι ότι η εισαγωγή της φορολογίας δεν συνεπάγεται καμία αλλαγή της λειτουργίας της ταχυδρομικής υπηρεσίας για τον καταναλωτή.

7. Συμπερασμα

Όταν εκδόθηκε η έκτη οδηγία ΦΠΑ, τις ταχυδρομικές υπηρεσίες παρείχαν σχεδόν αποκλειστικά τα εθνικά μονοπώλια, και αυτό εξηγεί την απόφαση που ελήφθη τότε υπέρ ενός συστήματος γενικής απαλλαγής των ταχυδρομικών υπηρεσιών. Σήμερα, ωστόσο, οι υπηρεσίες αυτές παρέχονται ολοένα και περισσότερο μέσα σε ανταγωνιστικό περιβάλλον. Η απαλλαγή των δραστηριοτήτων των δημόσιων φορέων δημιουργεί επομένως στρεβλώσεις του ανταγωνισμού έναντι των ιδιωτικών φορέων, που υπόκεινται στο ΦΠΑ.

Για να διορθωθούν οι στρεβλώσεις που προκαλεί αυτή η απαλλαγή, η μόνη βιώσιμη λύση είναι να φορολογούνται όλες οι δραστηριότητες αυτού του είδους. Εντούτοις, οι συνέπειες μιας τέτοιας αλλαγής για τον τελικό καταναλωτή θα μπορούσαν να αμβληθούν με την εισαγωγή ενός περιορισμένου μειωμένου συντελεστή χωρίς σημαντικές επιπτώσεις για τα έσοδα και χωρίς σημαντικές στρεβλώσεις.

Η προτεινόμενη τροποποίηση της μεταχείρισης των ταχυδρομικών υπηρεσιών στον τομέα του ΦΠΑ σημαίνει ότι για οποιοδήποτε ταχυδρομικό αντικείμενο βάρους κάτω των 2kg θα εφαρμόζεται μόνο ένας συντελεστής ΦΠΑ για τη συνήθη υπηρεσία, η οποία θα υπόκειται είτε στον κανονικό συντελεστή είτε σε μειωμένο συντελεστή, ανάλογα με το εάν το κράτος μέλος έχει επιλέξει ή όχι τον μειωμένο συντελεστή. Για τα ταχυδρομικά αντικείμενα άνω των 2kg, θα υπάρχουν δύο συντελεστές. Οι υπηρεσίες θα υπόκεινται στον κανονικό συντελεστή εάν το αντικείμενο διανέμεται μέσα στην Κοινότητα και θα απαλλάσσονται με δικαίωμα έκπτωσης, εάν η διανομή πρόκειται να γίνει σε τρίτη χώρα.

8. Παρατηρησεισ σχετικα με τισ διαταξεισ

Άρθρο 1

Σημείο 1

Τόπος παροχής υπηρεσιών όσον αφορά τις επιστολές

Η διάταξη αυτή προβλέπει ότι οι ταχυδρομικές υπηρεσίες που αφορούν ταχυδρομείο κάτω των 2kg θα φορολογούνται στο κράτος μέλος αναχώρησης, και ότι η εν λόγω υπηρεσία θεωρείται ότι πραγματοποιείται στο εσωτερικό της χώρας. Κατά συνέπεια, η υπηρεσία υπόκειται πάντα στο φόρο, έστω και εάν το ταχυδρομείο προορίζεται για τρίτη χώρα. Αυτό το αποτέλεσμα λαμβάνεται κατά παρέκκλιση από την αρχή που καθορίζεται στο άρθρο 9 παράγραφος 2 στοιχείο β), σύμφωνα με την οποία τόπος παροχής υπηρεσιών μεταφοράς είναι ο τόπος όπου πραγματοποιείται η μεταφορά ανάλογα με τις διανυθείσες αποστάσεις. Έτσι δημιουργείται και η σύνδεση με τους κανόνες όσον αφορά τον τόπο αναχώρησης για την ενδοκοινοτική μεταφορά αγαθών, σύμφωνα με το άρθρο 28β σημείο Γ παράγραφος 2.

Ωστόσο, όταν ο παραλήπτης του ταχυδρομείου είναι επίσης παραλήπτης της υπηρεσίας (π.χ. υπηρεσία ταχυδρομικής απάντησης για επιχειρήσεις), τόπος παροχής της υπηρεσίας καθίσταται ο τόπος διανομής του εν λόγω αντικειμένου, ακόμη και στις περιπτώσεις τις οποίες το αντικείμενο αυτή μεταφέρεται μέσω διαφόρων χωρών.

Αυτοί οι κανόνες εφαρμόζονται μόνο στις συνήθεις ταχυδρομικές υπηρεσίες, τις οποίες μπορεί να παρέχει οποιοσδήποτε φορέας. Εφαρμόζονται δε μόνο στα αντικείμενα αλληλογραφίας, διαφημιστικού ταχυδρομείου, βιβλίων, καταλόγων, εφημερίδων και μικρών δεμάτων εφόσον αυτά τα αντικείμενα φέρουν το όνομα παραλήπτη. Επομένως δεν καλύπτουν το διαφημιστικό ταχυδρομείο χωρίς παραλήπτη. Αυτοί οι κανόνες καλύπτουν τη βασική συνήθη υπηρεσία, που ορισμένες φορές καλείται υπηρεσία "δεύτερης κατηγορίας". Θα καλύπτουν επίσης τις υπηρεσίες ταχείας διανομής, που μερικές φορές αναφέρονται ως υπηρεσίες "πρώτης κατηγορίας" ή "ταχυδρομείου με προτεραιότητα". Οι συνήθεις ταχυδρομικές υπηρεσίες δεν καλύπτουν, ωστόσο, τις υπηρεσίες κατεπείγοντος ταχυδρομείου. Ο στόχος είναι να περιοριστούν όσο το δυνατόν περισσότερο στις υπηρεσίες που χρησιμοποιούν περισσότερο οι τελικοί καταναλωτές. Με τον καθορισμό ενός ορίου υψηλού βάρους μπορεί να θεσπιστεί ένας ενιαίος κανόνας για την πλειοψηφία του συνήθους ταχυδρομείου και να ευθυγραμμιστεί το όριο του κανόνα που διέπει τον τόπο παροχής της υπηρεσίας με το όριο που έχει καθοριστεί για τον προαιρετικό μειωμένο συντελεστή, οπότε απλουστεύεται το όλο σύστημα.

Σημείο 2

Φορολόγηση των ταχυδρομικών υπηρεσιών

Προτείνεται να καταργηθούν οι διατάξεις του άρθρου 13 που προβλέπουν την απαλλαγή αυτών των υπηρεσιών, ούτως ώστε να προβλέπεται η φορολόγηση των ταχυδρομικών υπηρεσιών.

Σημείο 3

Κατάργηση του μηδενικού συντελεστή

Εκτός από την τροποποίηση του κανόνα σχετικά με τον τόπο παροχής της υπηρεσίας, προτείνεται να προβλέπεται μια εξαίρεση από την αρχή της απαλλαγής βάσει του άρθρου 15, παράγραφος 13 (παροχές υπηρεσιών που συνδέονται με εξαγωγή). Πράγματι, αυτή η διάταξη περιορίζει την απαλλαγή όλων των ταχυδρομικών υπηρεσιών που αφορούν αντικείμενα με παραλήπτη που προορίζονται για τρίτες χώρες στις μη συνήθεις ταχυδρομικές υπηρεσίες και στα αγαθά βάρους άνω των 2kg.

Σημείο 4

Ειδικό καθεστώς για τους ταχυδρομικούς φορείς

Για να απλουστευτεί ακόμη περισσότερο το ταχυδρομικό σύστημα όσον αφορά τον ΦΠΑ, η διάταξη αυτή προσφέρει στα κράτη μέλη που επιλέγουν το μειωμένο συντελεστή μια επιπλέον δυνατότητα επιλογής που επιτρέπει σ´αυτούς του φορείς να ανταποκρίνονται στις υποχρεώσεις τους ως προς τον ΦΠΑ στο πλαίσιο ενός ειδικού καθεστώτος. Δεδομένου ότι τα ταχυδρομικά συστήματα και το τεχνολογικό επίπεδό τους διαφέρει πολύ μεταξύ των κρατών μελών, το καθεστώς αυτό μπορεί επίσης να διαφέρει. Ωστόσο, η γενική αρχή παραμένει η ίδια: οι τιμές των γραμματοσήμων καθορίζονται για κάθε προϊόν σύμφωνα με την υποχρέωση καταβολής του ΦΠΑ, αλλά ο ΦΠΑ δεν αναφέρεται επάνω στο ίδιο το γραμματόσημο. Αυτό επιτρέπει να χρησιμοποιείται μόνο μία σειρά γραμματοσήμων για όλα τα προϊόντα. Το ορθό ποσό του οφειλόμενου ΦΠΑ υπολογίζεται από τον φορέα κατά τη διάρκεια της διαδικασίας, με βάση τον υπολογισμό του αριθμού κάθε προϊόντος που πωλήθηκε στη δεδομένη τιμή.

Για να μπορούν οι εταιρείες να εκπίπτουν τον ΦΠΑ επί των ταχυδρομικών υπηρεσιών, το σύστημα πρέπει να περιλαμβάνει ένα συμφωνηθέν έγγραφο ως απόδειξη.

Σημείο 5

Τροποποιήσεις του παραρτήματος ΣΤ

Συγχρόνως, προτείνεται να καταργηθεί η απαλλαγή που προβλέπεται στο παράρτημα ΣΤ για τις υπηρεσίες στον τομέα των τηλεπικοινωνιών.

Η διάταξη αυτή απορρέει από τις μεταβατικές διατάξεις του άρθρου 28 παράγραφος 3 στοιχείο β) της έκτης οδηγίας ΦΠΑ που επέτρεπαν στα κράτη μέλη να συνεχίσουν να απαλλάσσουν ορισμένες δραστηριότητες που απαριθμούνται στο παράρτημα ΣΤ. Η κατηγορία 5 αυτού του παραρτήματος κάλυπτε τις παροχές υπηρεσιών από τις δημόσιες ταχυδρομικές υπηρεσίες στον τομέα των τηλεπικοινωνιών. Ωστόσο, κανένα κράτος μέλος δεν χρησιμοποιεί σήμερα αυτή τη διάταξη και, λόγω της διάρθρωσης των μεταβατικών διατάξεων του άρθρου 28, μελλοντικά δεν θα μπορούν να χρησιμοποιούν αυτή τη διάταξη.

Σημείο 6

Δυνατότητα εφαρμογής μειωμένου συντελεστή

Αυτή η διάταξη παρέχει τη δυνατότητα εφαρμογής ενός νέου περιορισμένου μειωμένου συντελεστή για τις συνήθεις ταχυδρομικές υπηρεσίες που έχουν ως αντικείμενο αλληλογραφία, διαφημιστικό ταχυδρομείο, βιβλία, καταλόγους, εφημερίδες και μικρά δέματα, που απευθύνονται ονομαστικά σε παραλήπτη. Ως συνήθεις ταχυδρομικές υπηρεσίες νοούνται οι βασικές συνήθεις υπηρεσίες, οι οποίες σε ορισμένες περιπτώσεις αναφέρονται ως υπηρεσίες "δεύτερης κατηγορίας". Επίσης περιλαμβάνονται οι υπηρεσίες ταχείας διανομής οι οποίες μπορεί να ονομάζονται και "πρώτης κλάσης" ή "αλληλογραφία προτεραιότητας". Ωστόσο, στο πλαίσιο αυτό οι συνήθεις ταχυδρομικές υπηρεσίες δεν περιλαμβάνουν τις υπηρεσίες κατεπείγοντος ταχυδρομείου. Τις εν λόγω υπηρεσίες μπορεί να παρέχει οποιοσδήποτε φορέας. Στόχος του μειωμένου αυτού συντελεστή είναι να ελαχιστοποιήσει τις συνέπειες της μετάβασης από το καθεστώς απαλλαγής στο καθεστώς φορολόγησης της πλειοψηφίας των υπηρεσιών που προορίζονται για τους ιδιώτες καταναλωτές. Κατ´αρχήν, ο μειωμένος συντελεστής που καθόρισαν τα κράτη μέλη για τις εν λόγω ταχυδρομικές υπηρεσίες πρέπει να αντικατοπτρίζει το αποτέλεσμα της υφιστάμενης απαλλαγής και να αποτρέπει την ανάγκη αύξησης των τιμών. Δεδομένου ότι τα ποσοστά του κανονικού συντελεστή διαφέρουν μεταξύ των κρατών μελών, το ποσοστό του μειωμένου συντελεστή θα διαφέρει επίσης. Θα αποτελεί επομένως τον ένα από τους δύο μειωμένους συντελεστές που δεν επιτρέπει το άρθρο 12 παράγραφος 3 στοιχείο α).

Το όριο για τον μειωμένο συντελεστή καθορίζεται σε 2kg, ούτως ώστε να μην είναι απαραίτητο να χρησιμοποιούνται διάφορες σειρές γραμματοσήμων και να περιοριστούν οι πιθανότητες σφάλματος ή κατάχρησης με τη χρησιμοποίηση μη ορθών γραμματοσήμων. Το υψηλό όριο βάρους σημαίνει ότι είναι ουσιαστικά αδύνατο να τεθεί σε γραμματοκιβώτιο αλληλογραφία στην οποία πρέπει να τεθεί γραμματόσημο που φορολογείται με κανονικό συντελεστή.

Ο μηχανισμός απλουστεύεται ακόμη περισσότερο με τη σύνδεση αυτού του ορίου για τον μειωμένο συντελεστή με το όριο για τον κανόνα του τόπου παροχής της υπηρεσίας, και αυτό διευκολύνει εξίσου τους φορείς και τους πελάτες. Το όριο είναι μόνο ένα, 2kg για το θέμα του ΦΠΑ, και κάτω από αυτό το όριο εφαρμόζονται οι ειδικοί κανόνες. Πάνω από 2kg, εφαρμόζονται οι συνήθεις κανόνες περί ΦΠΑ στον τομέα των μεταφορών.

2003/0091 (CNS)

Πρόταση ΟΔΗΓΙΑΣ ΤΟΥ ΣΥΜΒΟΥΛΙΟΥ για την τροποποίηση της οδηγίας 77/388/EΟΚ όσον αφορά τον φόρο προστιθέμενης αξίας επί των υπηρεσιών που παρέχονται στον ταχυδρομικό τομέα

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

´Εχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 93,

την πρόταση της Επιτροπής [4],

[4] ΕE C..., ..., σ. ...

τη γνώμη του Ευρωπαϊκού Κοινοβουλίου [5],

[5] ΕE C..., ..., σ. ...

τη γνώμη της Οικονομικής και Κοινωνικής Επιτροπής [6],

[6] ΕE C..., ..., σ. ...

Εκτιμώντας τα εξής:

(1) Η ισχύουσα απαλλαγή από τον φόρο προστιθέμενης αξίας (ΦΠΑ) των ταχυδρομικών υπηρεσιών δυνάμει της έκτης οδηγίας 77/388/EΟΚ του Συμβουλίου της 17ης Μαΐου 1977 περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών - Κοινό σύστημα φόρου προστιθεμένης αξίας: ομοιόμορφη φορολογική βάση [7], περιορίζεται μόνο στους δημόσιους ταχυδρομικούς φορείς, και οι διαφορές που προκύπτουν, εφόσον οι υπηρεσίες αυτές απαλλάσσονται εάν παρέχονται από δημόσιους φορείς, αλλά φορολογούνται εάν παρέχονται από ιδιωτικούς φορείς, προκαλούν στρεβλώσεις του ανταγωνισμού.

[7] ΕΕ 145, 13.6.1977, σ.1 Οδηγία όπως τροποποιήθηκε τελευταία από την οδηγία 2002/92/EΚ (ΕΕ L 331, 7.12.2002, σ. 27).

(2) Για την ομαλή λειτουργία της εσωτερικής αγοράς πρέπει, στο μέτρο του δυνατού, να εκλείψουν αυτές οι στρεβλώσεις.

(3) Η Επιτροπή ανέλαβε τη δέσμευση να εφαρμόσει στρατηγική εκσυγχρονισμού και απλούστευσης της λειτουργίας του καθεστώτος ΦΠΑ στο πλαίσιο της εσωτερικής αγοράς [8].

[8] COM(2000) 348 τελικό.

(4) ´Οσον αφορά την εφαρμογή του ΦΠΑ στις ταχυδρομικές υπηρεσίες, όλες αυτές οι υπηρεσίες πρέπει να υπόκεινται σε φορολογία και να θεωρούνται υπηρεσίες μεταφοράς αγαθών, ώστε οι ταχυδρομικοί φορείς να μπορούν να εκπίπτουν το φόρο επί των εισροών που καθίσταται απαιτητός για τις αγορές τους. Κατά συνέπεια, θα πρέπει να μειωθούν οι συνολικές καθαρές τιμές, οποιαδήποτε δε αύξηση της συνολικής τιμής που απορρέει από την εισαγωγή του ΦΠΑ δεν θα είναι ίση με το ποσοστό του κανονικού συντελεστή που εφαρμόζεται σε κάθε κράτος μέλος.

(5) Για να αντιμετωπισθούν οι αυξήσεις της μεικτής τιμής για τους ιδιώτες καταναλωτές σε ορισμένους περιορισμένους τομείς, θα πρέπει να εφαρμόζεται μειωμένος συντελεστής, ο οποίος θα παράγει το ίδιο αποτέλεσμα ως προς τα έσοδα με την ισχύουσα απαλλαγή. Ωστόσο, δεν πρέπει να εισαχθεί μειωμένος συντελεστής σε όλο τον τομέα, διότι αυτό ενδέχεται να αυξήσει τις περιπτώσεις στρέβλωσης.

(6) Οι κανόνες όσον αφορά τον τόπο παροχής υπηρεσιών για την αποστολή επιστολών πρέπει να τροποποιηθούν, για να περιορισθούν οι πιθανότητες σφάλματος ή απάτης, να απλουστευθεί το σύστημα και να διασφαλισθεί ότι το κοινοτικό σύστημα είναι συγκρίσιμο με άλλα παρόμοια συστήματα.

(7) Για να ενισχυθεί η αποτελεσματικότητα ενός απλουστευμένου λογιστικού συστήματος για τους ταχυδρομικούς φορείς, πρέπει να είναι δυνατόν να εξομοιωθούν τα γραμματόσημα με αγαθά, αλλά αυτό να μην λαμβάνεται υπόψη για φορολογικούς σκοπούς όταν σκοπός της πώλησής τους είναι η παροχή ταχυδρομικών υπηρεσιών.

(8) Λαμβανομένων υπόψη των διαφορετικών επιπέδων τεχνολογίας που χρησιμοποιούν οι εθνικοί ταχυδρομικοί φορείς, τα κράτη μέλη θα πρέπει να αναλάβουν το σχεδιασμό του καταλληλότερου ειδικού λογιστικού συστήματος.

(9) Καταρχήν, οι ταχυδρομικοί φορείς που είναι εγκατεστημένοι σε τρίτες χώρες μπορούν να απαιτήσουν επιστροφή του ΦΠΑ, σύμφωνα με τη δέκατη τρίτη οδηγία 86/560/ΕΟΚ του Συμβουλίου της 17ης Νοεμβρίου 1986 για την εναρμόνιση των νομοθεσιών των κρατών μελών των σχετικών με τους φόρους κύκλου εργασιών - τρόπος επιστροφής του φόρου προστιθέμενης αξίας στους υποκείμενους στο φόρο που δεν είναι εγκατεστημένοι στο έδαφος της Κοινότητας. [9] Ωστόσο, επειδή οι δραστηριότητες ορισμένων κρατικών ταχυδρομικών φορέων ενδέχεται να μην θεωρούνται οικονομικές δραστηριότητες, και επομένως θα αποκλείεται η επιστροφή, πρέπει να προβλέπεται απαλλαγή για τα καταληκτικά τέλη κατά την έννοια του άρθρου 2, παράγραφος 15 της οδηγίας 97/67/EΚ του Ευρωπαϊκού Κοινοβουλίου και του Συμβουλίου της 15ης Δεκεμβρίου 1997 σχετικά με τους κοινούς κανόνες για την ανάπτυξη της εσωτερικής αγοράς κοινοτικών ταχυδρομικών υπηρεσιών και τη βελτίωση της ποιότητας των παρεχομένων υπηρεσιών [10], όσον αφορά τη διανομή της εισερχόμενης διασυνοριακής αλληλογραφίας από τρίτες χώρες.

[9] ΕΕ L 326, 21.11.1986, σ. 40.

[10] ΕΕ L 15, 21.1.1998, σ. 14.

(10) Δεδομένου ότι οι στόχοι της παρούσας οδηγίας δεν μπορούν να επιτευχθούν επαρκώς από τα κράτη μέλη, για τους λόγους που αναφέρθηκαν πιο πάνω, και συνεπώς μπορούν να επιτευχθούν καλύτερα σε κοινοτικό επίπεδο, η Κοινότητα μπορεί να θεσπίσει μέτρα, σύμφωνα με την αρχή της επικουρικότητας που αναφέρεται στο άρθρο 5 της συνθήκης. Σύμφωνα με την αρχή της αναλογικότητας, που καθορίζεται σ´αυτό το άρθρο, η παρούσα οδηγία δεν υπερβαίνει τα αναγκαία όρια για την επίτευξη αυτών των στόχων.

(11) Η οδηγία 77/388/EΟΚ πρέπει επομένως να τροποποιηθεί ανάλογα,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η οδηγία 77/388/EΟΚ τροποποιείται ως εξής:

(1) Στο άρθρο 9 προστίθεται η επόμενη παράγραφος 2α:

"Κατά παρέκκλιση από την παράγραφο 2 στοιχείο β), οι συνήθεις ταχυδρομικές υπηρεσίες που έχουν ως αντικείμενο φακέλους ή δέματα με παραλήπτη που περιέχουν συνήθη αλληλογραφία, διαφημιστικό ταχυδρομείο, βιβλία, καταλόγους και εφημερίδες, των οποίων ξεχωριστά το βάρος δεν υπερβαίνει τα 2kg, θεωρείται ότι παρέχονται μέσα στη χώρα όπου αρχίζει η μεταφορά, εκτός εάν τα έξοδα συλλογής και διανομής καταβάλλονται από τον παραλήπτη, οπότε οι υπηρεσίες αυτές θεωρείται ότι παρέχονται στον τόπο διανομής.

Για τους σκοπούς της παρούσας οδηγίας, "ως συνήθεις ταχυδρομικές υπηρεσίες" νοούνται οι παραδοσιακές βασικές υπηρεσίες που παρέχονται στον αποστολέα της αλληλογραφίας, συμπεριλαμβανομένων των διανομών που υπάγονται στην κανονική ταχύτερη κατηγορία, εφόσον υπάρχουν περισσότερες από μία κατηγορίες, και η διανομή συστημένων ή με απόδειξη αντικειμένων, αλλά όχι οι υπηρεσίες διανομής κατεπειγόντων ή οι υπηρεσίες που παρέχονται από υπεργολάβους καθώς και οι υπηρεσίες που συνεπάγονται καταληκτικά τέλη κατά την έννοια του άρθρου 2 παράγραφος 15 της οδηγίας 97/67/EΚ του Ευρωπαϊκού Κοινοβουλίου και του Συμβουλίου [11]. Φάκελος ή δέμα με παραλήπτη είναι ο φάκελος ή το δέμα που φέρει το όνομα προσώπου και συγκεκριμένη διεύθυνση."

[11] ΕΕ L 15, 21.1.1998, σ. 14.

(2) Το άρθρο 13 τροποποιείται ως εξής:

α) Στον τίτλο Α, διαγράφεται η παράγραφος 1 στοιχείο α).

β) Στον τίτλο Β, το στοιχείο ε) αντικαθίσταται από τα εξής:

"ε) τις παραδόσεις, στην ονομαστική τους αξία, χαρτοσήμων και λοιπών παρομοίων αξιών εκτός των γραμματοσήμων."

(3) Στο άρθρο 15, η παράγραφος 13 αντικαθίσταται από τα εξής:

"13. τις παροχές υπηρεσιών, περιλαμβανομένων των μεταφορών και των παρεπόμενων με αυτές εργασιών, αλλά εξαιρουμένων των παροχών υπηρεσιών που απαλλάσσονται σύμφωνα με το άρθρο 13 και των συνήθων ταχυδρομικών υπηρεσιών που έχουν ως αντικείμενο φακέλους ή δέματα με παραλήπτη που περιέχουν συνήθη αλληλογραφία, διαφημιστικό ταχυδρομείο, βιβλία, καταλόγους και εφημερίδες, των οποίων ξεχωριστά το βάρος δεν υπερβαίνει τα 2kg, εφόσον συνδέονται άμεσα με την εξαγωγή αγαθών ή την εισαγωγή αγαθών που καλύπτεται από το άρθρο 7 παράγραφος 3 ή το άρθρο 16 παράγραφος 1 σημείο Α."

(4) Στον τίτλο XΙV προστίθεται το επόμενο άρθρο 26δ:

"´Αρθρο 26δ Ειδικό καθεστώς για τους ταχυδρομικούς φορείς

´Οταν τα κράτη μέλη εφαρμόζουν μειωμένο συντελεστή στις ταχυδρομικές υπηρεσίες σύμφωνα με το άρθρο 12 παράγραφος 3 στοιχείο α και το παράρτημα Η, κατηγορία 18, μπορούν, με την επιφύλαξη των άλλων κοινοτικών διατάξεων και υπό τους όρους που ενδεχομένως καθορίζουν για να αποτρέπεται κάθε ενδεχόμενη φοροδιαφυγή, φοροαποφυγή και κατάχρηση, να επιτρέπουν να καθορίζεται το ποσό του οφειλόμενου φόρου με βάση τον αριθμό μεταφερόμενων αντικειμένων.

Για να αποφεύγεται η διπλή φορολογία, τα κράτη μέλη που θεσπίζουν τέτοιο καθεστώς μπορούν να διαφοροποιούν τη μεταχείριση των γραμματοσήμων στο μέτρο που κρίνουν σκόπιμο για να διασφαλίσουν ότι φορολογούνται μόνο οι ταχυδρομικές υπηρεσίες.

Τα κράτη μέλη που θεσπίζουν τέτοιο καθεστώς περιλαμβάνουν σχετική διάταξη για τους φορολογουμένους οι οποίοι, ως πελάτες του φορέα παροχής ταχυδρομικών υπηρεσιών, έχουν δικαίωμα προς έκπτωση δυνάμει του άρθρου 17."

(5) Στο παράρτημα ΣΤ, καταργείται η κατηγορία 5

(6) Στο παράρτημα Η, προστίθεται η επόμενη κατηγορία:

"18 Συνήθεις ταχυδρομικές υπηρεσίες που έχουν ως αντικείμενο την αποστολή φακέλων ή δεμάτων με παραλήπτη που περιέχουν συνήθη αλληλογραφία, διαφημιστικό ταχυδρομείο, βιβλία, καταλόγους και εφημερίδες, εφόσον το βάρος του κάθε αντικειμένου ξεχωριστά δεν υπερβαίνει τα 2kg, που αποτελούν το καθορισμένο ανώτατο όριο για τη δυνατότητα αυτής της επιλογής."

Άρθρο 2

Τα κράτη μέλη θέτουν σε ισχύ τις νομοθετικές, κανονιστικές και διοικητικές διατάξεις που είναι αναγκαίες για να συμμορφωθούν με την παρούσα οδηγία το αργότερο στις ..... . Ενημερώνουν αμέσως την Επιτροπή σχετικά.

Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Οι λεπτομέρειες για τη σχετική αναφορά αποφασίζονται από τα κράτη μέλη.

Άρθρο 3

Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής ´Ενωσης.

Άρθρο 4

Η παρούσα οδηγία απευθύνεται στα κράτη μέλη.

Βρυξέλλες, ...

Για το Συμβούλιο

Ο Πρόεδρος

ΔΗΜΟΣΙΟΝΟΜΙΚΟ ΔΕΛΤΙΟ

Όταν εγκριθεί, η παρούσα πρόταση οδηγίας θα έχει μικρά θετικά αποτελέσματα για τη βάση των ιδίων πόρων ΦΠΑ της Κοινότητας.

Αυτό οφείλεται στο ότι η φορολόγηση των δημόσιων ταχυδρομικών υπηρεσιών, που μέχρι σήμερα απαλλάσσονταν, θα προκαλέσει αύξηση των συνολικών εσόδων ΦΠΑ που εισπράττουν τα κράτη μέλη.

Ωστόσο είναι πολύ δύσκολο να εκτιμηθεί αυτή η αύξηση των ιδίων πόρων, λόγω της τεράστιας δυσκολίας να προσδιοριστούν ποσοτικά όλες οι μεταβλητές που επηρεάζουν το καθαρό αποτέλεσμα και της έλλειψης αξιόπιστων στατιστικών στοιχείων.